**Muntele**

*Alecu Donici*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Un munte se trudea de facere cumplit.

Trei zile au vuit,

Încât se clătina pământul de sub el;

Dar în sfârşit s-au desfăcut

Şi au născut:

Un şoricel!

Această fabulă ca muntele e veche;

Eu însă să vă spun secretu-i la ureche:

Sunt oameni de la care-aştepţi

Minuni să vezi;

Aşa vuiesc de tare

Când ei se socotesc că au vro treabă mare;

Iar cercetând în faptă,

Găseşti isprava lor deşartă.

Spre pildă, eu ades scriu, şterg şi iar gândesc,

Ca când o epică piimă născocesc;

Iar după trudă multă

În faptă mă trezesc cu o făbuliţă scurtă.